Policija je u Kninu u subotu privela manju grupu muškaraca, koji su oko 14 i 15 sati na glavnoj kninskoj ulici, Ulici dr. Franje Tuđmana, nekoliko puta viknuli ustaški pozdrav "Za dom spremni".

Prema riječima očevidaca, interventna policija stvorila se "u roku od minute", muškarce "strpala u maricu" i odvezla u policijsku postaju. Kako doznajemo, privedeno je sedam osoba.

Muškarci su bili obučeni u crne majice, s natpisima neprimjerena sadržaja.

Manji dio okupljenih negodovao je zbog policijskog postupka i tražili su "da ih puste".

Ispred kafića gdje se dogodio incident zadržalo se 10-ak interventnih policajaca.